Sera (kugiran)

Sera merupakan sebuah kumpulan rock Malaysia yang berasal dari Kuala Lumpur dan pernah aktif pada awal 1990-an. Kumpulan ini terdiri daripada Zamree@Oyee (vokal), Rahim (gitar utama), Allahyarham Zairuddin@Uban (gitar kedua), Kamil (bes) dan Zulkifli (dram). 

Kumpulan ini bernaung di bawah pengurusan Mind Production dan mendapat kerjasama dengan NSR, sebuah syarikat rakaman tempatan yang terkenal pada waktu itu sebagai pengedar album mereka. Mereka dikenali menerusi lagu hit mereka, "Dibadai Asmara".

Sejarah penubuhan
Sera telah ditubuhkan pada awal tahun 1989 dengan nama asalnya, Akira. Dengan barisan anggotanya yang berasal dari Kelantan, kumpulan yang berpangkalan di Kuala Lumpur ini sebenarnya diasaskan oleh seorang ahli kenamaan bernama Datuk Jazlan Ya'akob. Datuk Jazlan yang bertindak sebagai pengurus kumpulan telah meminta Rahim, seorang gitaris yang berasal dari Kubang Kerian untuk mencari pemuzik-pemuzik lain untuk digandingkan bersama adiknya, Nasrul untuk membentuk sebuah kumpulan muzik baharu seiring dengan kehangatan muzik rock pada ketika itu. Dengan itu, Rahim telah mendapatkan tiga orang pemuzik yang sering bermain di studio-studio sekitar Kompleks Pertama dan Medan MARA iaitu Wan Rosli (gitar kedua), Mohamad Berry (bes) dan Aai (dram). Dengan barisan anggota yang sedia ada, Akira telah mengikat kontrak dengan sebuah syarikat baharu iaitu Mind Production dan terus memasuki studio Booty Boys untuk memulakan sesi rakaman album yang akan diberi judul Sentuhan Rasa. Pada ketika itulah kumpulan ini dijenamakan semula sebagai Sera yang juga singkatan kepada judul album mereka iaitu Sentuhan Rasa.

Namun atas sebab-sebab tertentu, jodoh Rahim dengan tiga pemuzik yang dipilihnya pada peringkat awal tidak berpanjangan dan tempat mereka kemudiannya digantikan oleh Uban (gitar kedua), Kamil (bes) dan Zulkifli (dram) untuk menyiapkan rakaman muzik untuk album tersebut. Malangnya ketika sesi rakaman vokal hendak bermula, Nasrul telah menarik diri atas beberapa faktor dan atas amanat Datuk Jazlan yang inginkan Rahim untuk terus menggerakkan Sera walaupun tanpa kehadiran adiknya, tempat Nasrul sebagai vokalis telah digantikan oleh seorang vokalis yang berasal dari Kuala Krai bernama Zamree atau lebih dikenali sebagai Oyee. Dengan kemasukan Oyee sebagai vokalis Sera, sesi rakaman vokal akhirnya berjaya disiapkan dan lahirkan album Sentuhan Rasa pada 29 Julai 1991 yang diterbitkan oleh Mind Production dan diedarkan oleh New Southern Records (NSR).

Album Sentuhan Rasa diterbitkan pada tahun 1991 oleh penerbit Wan Zul dan Iwan Syahman berkonsepkan hard rock komersial dan balada slow rock. Antara lagu yang menjadi hits dalam album ini ialah "Dibadai Asmara", "Aku Pemuisi Rindu" dan "Dalam Sebuah Rindu". Sera ketika itu bersaing hebat dengan kumpulan-kumpulan rock seangkatan yang lain, antaranya Iklim. Bukan sahaja di Malaysia, malah kumpulan ini turut dikenali di negara-negara jiran seperti Indonesia, Brunei dan juga Singapura.

Keahlian
Berikut adalah perkembangan barisan keanggotaan Sera dari awal penubuhannya sehingga kini.

Akira 1989-1990 (Pra-Sera)
 Nasrul - Vokal
 Rahim - Gitar utama
 Wan Rosli - Gitar kedua
 Mohamad Berry - Bes
 Aai - Dram

Sera 1991
 Oyee - Vokal
 Rahim - Gitar utama
 Uban - Gitar kedua (meninggal dunia)
 Kamil - Bes
 Zulkifli - Dram

Sera 2024

 Oyee - Vokal
 Danz - Gitar utama
 Hafeez - Gitar kedua
 Udin - Bes
 Shareen - Dram

Diskografi
TahunTajukJualan1991Sentuhan Rasa
 Album studio
 Dikeluarkan : 1991
 Format : Kaset
 Terbitan : Mind Production
 Edaran : New Southern Records (NSR) 

 Pautan luar 
 Melayurock.

 KERAJAAN ROCK – Kumpulan Sera

Sera
Kategori:Kumpulan-kumpulan rock dari Kuala Lumpur